Tibeio
Tibeio Claodio Neron (lat. Tiberius Claudius Nero; doppo l'adoçion de Aogusto, Tiberius Iulius Caesar). - Impiao roman (n. 42 a.C. - m. Cao Mizen 37 d.C.).
Valente generâ, o paçificò a Germania e o tègne sotta controllo a scituaçion in Panoñia e Darmaççia; adotao da Aogusto into 4 d.C., o l'asceize a-o trono into 14. O continuò a politica aogustea, açentoando a l'interno o poei imperiâ inti rapporti co-o senáto e mantegnindo a paxe a-i confin. O so regno o fu però segnao da un climma de sospetti do quæ fu abbile inspiratô o prefetto do pretoio L. Elio Seian, che into tentativo de ótegnî a succescion e pe eliminâ ogni poscibile concorente o descadenò una serie de accuze e procesci inti quæ però a-a fin fu lê mæximo tragicamente ingugeito.
Vitta e attivitæ[Càngia | modifica sorgente]
Figgio de Tibeio Claodio Neron e de Livia, che, divorçiâ, a sposò da pœu Ottavian, o fu educao aristocrategamente; o conosceiva o grego perfettamente e o l'aveiva gusto pe l'erudiçion. Doppo una rapida carrea militâ e politica, durante a quæ o parteçipò a-a guæra contra Reti e Vindelleghi (15 a.C.), o fu conso (13). A-a morte d'Agrippa (12) o l'appariva comme unico poscibile successô de Aogusto (aomanco comme l'unico successô immediao, mentre se profilava comme poscibili eredi i doi figgi de Agrippa e de Giulia, Gaio e Luccio Cesare), onde foscia l'ordine de l'imperatô de separâse da-a moggê amâ, Vipsania Agripiña (da-a quæ o l'aveiva avúo un figgio, Druzo, e o n'attendeiva un segondo), e de sposâ a viddoa de Agrippa e figgia de Aogusto, a scandalosa Giulia, da-a quæ ben fîto o se separò.
Represse e rebellioin pannonica (12 a.C.) e dalmatica (11), doppo a morte do fræ Druzo o continuò l'œuvia de consolidamento do dominio roman in Germania, ço che ghe varse o trionfo e o consolato (7) e da pœu (6 a.C.) a tribunicia potestas pe çinqu'anni. Poco doppo tuttavia o se retiò da-a vitta pubbrica refugiandose a Rodi, no se sa se spinto da saçietæ de onoî e de comando oppù da l'infeliçitæ do matrimonio e da-a rivalitæ co-o nevo de Aogusto, Gaio Cesare. Into so amao isoamento o fu razonto da-a nœuva da condanna de Giulia (2 a.C.). Ma, morti Lucio Cesare (2 d.C.) e Gaio Cesare (4 d.C.), Tibeio o l'apparse torna l'unico poscibile successô: o fu perçò adotao da Aogusto e o l'ebbe a tribunicia potestas pe dex'anni. O repigiòe alloa l'œuvia de paçificaçion in Germania, o diresse a represcion da rebellion da Pannonia e da Dalmaçia, o riorganizzò o confin renan doppo o disastro de Varo, e (12) o celebrò o trionfo panonnego, ótegnindo che ghe foise rinnovao a tribunicia potestas.
Doppo a morte de Aogusto (14) i organi do stæto zuon fedeltæ a Tibeio, che quarche settemaña doppo o l'açettava a succescion. O so governo, teizo a açentuâ l'affermaçion do poei imperiâ rispetto a-o senáto o provocò, ascì pe l'aspieça e a tendença a-o sospetto propri do so carattere, un attrito continno co l'aristocraçia e a forte ostilitæ che registrò inti so confronti a storiografia succesciva. Ma a so politica a l'amiò in realtæ a consolidâ l'œuvia de Aogusto: o seppe mantegnî a paxe a-i confin, o fu eçellente inta gestion finançiaia (comme se vidde particolarmente inta crixi finançiaia ch'a corpì l'Italia into 33) e o fu provvido inte l'amministraçion provinçâ. Tibeio o refiò onoî divin; o perseguitò e religioin strangee che recassan comonque turbamento a-a vitta de l'impeo. Inti resguardi da Germania o condusse una politica apparentemente renonçiataia, accontentandose da frontea aogustea do Ren e impedindo a Germanego de avventurâse inte de impreize peigose, ma in realtæ o l'ariescì a sfrûtâ e rivalitæ interne di Germen (in tâ moddo fun eliminæ Maroboduo e Arminio). De Germanico se varse pe scistemâ a scituaçion in Oriente: a Commagene a fu annessa a-a Sciia, a Cappadocia a vègne provinça e fu imposto Zenon in sce-o trono de Ærmiñia. E grave rivotte de Tacfarinate in Africa, de Giulio Floro e Giulio Sacroviro in Gallia, de Rescupori in Traxa fun stroncæ con fermeçça e rapiditæ.
Ma l'aristocraçia, ch'a se veddeiva coscì poco consciderâ da Tibeio, ghe contrapoze idealmente un proprio campion in Germanico e a l'accusò Tibeio de aveilo fæto avvelenâ (19). Se formò coscì un ambiente de opoxiçion in gio a Agripiña, mogê de Germanico. Inte questa atmosfea de sospetto preize vigô, co l'agiutto de di delatoî, l'accuza de leiza meistæ, i procesci se mortipricon e teizan a corpî de persoñe vexiñe a-a famiggia de Germanico. Ispiratô de questa politica fu L. Elio Seian (ca. 20 a.C. - 31 d.C.), che, avendo ótegnúo de arecœugge in Romma e coorte pretoie, o l'aveiva in man a vea força militâ d'Italia, mentre l'imperatô, preoccupao da propria tranquillitæ, exaspiao pe l'ostilitæ di Romen, o decideiva de retiâse a Capri (27). Seian, che amiando a-a succescion o l'ea ariescio a fâ avvelenâ Druzo, figgio de Tibeio, o feççe exiliâ Agrippiña a Pandataria, onde a moì, e a Ponça o figgio de lê Neron, ch'o s'amaçò. Into 32, vegnúo a conoscença de una conzua che ordiva Seian contra de lê, Tibeio o ne preparò abilmente a destituçion e quindi a condanna a morte. Ma l'aspieça e l'irrequeteçça de Tibeio se feççan maggioî, e denonçie se infitin; tra quelli che s'amaççon pe terrô fu Druso, figgio de Germanico, e Livilla, viddoa de Druso figgio de Tibeio.
Pù no tornando ciu a Romma, Tibeio o no perdeiva tuttavia de vista i interesci de l'impeo: o regolò a costion pratica da succescion de Zenon co l'impoxiçion de Tiridate in sce-o trono de Ærminnia. De inaçettabile lezendie son i racconti di mostroxi piaxei a-i quæ o se saiæ abbandonao a Capri.
O moì inta villa de Lucullo a Mizen o 16 de março do 37, lasciando eredi a-o pao o nevo Tibeio Gemello e Gaio (Caligola).
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn